《贞女行》
清代·彭玉麟

衡山深而幽，湘水净而绿。山幽何足奇，水净何足录。

此中毓秀灵，女贞森朴棫。马冯旧朱陈，儿女新如玉。

丝罗结丝罗，朱绳牢系足。亲友偕欢欣，共道姻缘夙。

公子佳翩翩，文采光离陆。鸾交已定期，无何乖凤卜。

二竖忽为灾，阿郎疾危蹙。修文赴玉楼，红丝命难续。

噩耗来女家，父母各瞠目。女已测知之，趋向膝前伏。

哽咽低致词，女自知薄福。双亲为妇心，百身莫能赎。

曾读《柏舟》篇，毋使歌《黄鹄》。前闻郎疴沈，女已思之熟。

许女归始平，百苦甘茕独。否则不求生，但求命绝速。

阖家苦难言，悲伤惨骨肉。父信女心坚，母知女志笃。

唯唯各相应，女起身反屋。脱却锦绣襦，登舆去匆促。

血泪入冯门，即易斩衰服。父母偕弟昆，奔送多姻族。

惨目最伤心，捧言拜花烛。观者千百人，同声齐一哭。

嗟嗟彼美姝，至情自有属。谁说古共姜，今世睹难复。

谁说劲草无，扶风有贞木。志同金石坚，从绳不能曲。

心同冰雪清，飞尘不能黩。鬼神为之欣，天地为之肃。

冯郎木主成，往拜我斋宿。名教古今尊，理难语流俗。

不吊而往贺，庶几有感触。广文诸先生，名篇灿绮縠。

黄堂太守贤，彤管扬清馥。御史大中丞，缘情申奏犊。

飞骑达天庭，褒嘉无愧恧。纶綍颁煌煌，绰楔竖矗矗。

百年虽苦心，千秋留芳躅。贤贞自不磨，劲节谁与角。

青青衡山松，猗猗湘水竹。

作者简介：（1816—1890）湖南衡阳人，字雪琴，号退省斋主人。诸生。道光末参与镇压李沅发起事。后至耒阳为人经理典当，以典当资募勇虚张声势阻退逼近县境之太平军。复投曾国藩，分统湘军水师。半壁山之役，以知府记名。以后佐陆军下九江、安床，改提督、兵部右侍郎。同治二年，督水师破九洑洲，进而截断天京粮道。战后，定长江水师营制，每年巡阅长江，名颇著。中法战争时，率部驻虎门，上疏力排和议。官至兵部尚书。卒谥刚直。